Stortinget ble stengt ned etter bombetrussel
Ingen er pågrepet i saken. En av trusselmeldingene ble skrevet på nettforumet 4Chan tirsdag klokken 16.04: «Noen av dere er greie. Ikke gå til Stortinget klokken 10 i morgen». Stortingets sikkerhetssjef, Pål Munck, bekrefter overfor VG at dette var en av de to trusselmeldingene som utløste alarmen. Aftenposten omtalte meldingen først. PST bekrefter at de ble kjent med meldingen på forumet onsdag og at de jobber med å avklare trusselen. – Vi bistår fortsatt Oslo politidistrikt, sier kommunikasjonsrådgiver Martin Bernsen til VG i 12.30-tiden. Han vil ikke kommentere hva trusselen går ut på. Politiets første melding om bombetrusselen kom klokken 09.48.  Klokken 12.30 opplyser de at sperringene rundt Stortinget fjernes og at bygget gjenåpnes for vanlig drift. – Vi er trygge på at det er trygt å ferdes rundt Stortinget, sier politiets innsatsleder Svend Bjelland til pressen. Onsdag kveld forteller PST til NRK at de har iverksatt etterforskning av hendelsen.  – Kan ikke ta sjansen Politiet har bekreftet overfor VG at det ble fremsatt en bombetrussel mot Stortinget. Ingen er pågrepet i saken. – Vi vet hvem som fremsatte den ene trusselen, sier Bjelland. Stortinget mottok først en e-post med trussel tirsdag kveld, opplyser innsatslederen. – Om det er sammenheng mellom de to truslene, det vet vi ikke, sier Bjelland. Politiet sperret først av et stort område rundt stortingsbygningen onsdag formiddag, blant annet Stortingsgata og Prinsens gate. – Trusselen sier egentlig ikke så mye, men den er framsatt på en måte som gjør at vi ikke kan ta sjansen på at det er bare tull, sier Bjelland. Se bilder fra stedet: Politiet søkte med bombehunder på Eidsvoll plass – og jobbet med å sikre at det ikke var farlige gjenstander eller personer i området.  – Samtidig jobber vi iherdig i etterforskningssporet for å finne ut hvem som har framsatt den siste trusselen, sier Bjelland. – Skremmer jo folk Høyre-leder og tidligere statsminister Erna Solberg var blant dem som sto utenfor Stortinget da inngangene ble sperret. – Bombetrusler er skremmende og det er det som er formålet uansett, og så regner jeg med at politiet har god kontroll. Det ser det ut som de har. Så er dette forhåpentligvis noen som ikke har intensjoner, men som har forsøkt å skremme, sa hun til VG. Til tross for trusselsituasjonen, ble Solberg sluppet inn på Stortinget igjen: Høyre-lederen understreket samtidig at Stortingets arbeid går sin egen gang. – Jeg tror ikke jeg har opplevd en bombetrussel mot Stortinget før, men jeg har opplevd bombetrusler mange andre steder. Det skremmer jo folk, sa Solberg. Vanlig stortingsmøte Stortingets spontanspørretime gikk som vanlig, og ble strømmet på Stortingets nettsider. – Stortinget fortsetter sitt arbeid som planlagt, sier stortingspresident Masud Gharahkhani (Ap) til VG. Litt etter 10.30 fikk publikum beskjed om å forlate salen. 
Onsdag formiddag ble Stortinget stengt ned etter bombetrussel. Ingen fikk komme inn eller ut – mens arbeidet fortsatte som normalt i stortingssalen. De har mottatt til sammen to trusler det siste døgnet – en av dem ble skrevet på nettforumet 4Chan tirsdag, får VG bekreftet. Etter noen timer ble sperringene fjernet, og Stortinget gjenåpnet for normal drift.